**YOUCAT for Kids – Hefte D – Samling 5, Økt 1**

**Hovedtema:** Sakramentene

**Øktens tema:** Sakramentene og livene våre

**Læringsmål**

* Å få en bedre forståelse av sakramentene
* Å forstå litt mer av hvordan sakramentene hjelper oss å møte Gud
* Omfatter 64 – 109 i YOUCAT for Kids.

  **En kort oversikt over gjennomføringen:**

1. Opprop med helgennavn og en oppgave å ta med hjem, og litt repetisjon
2. Sakramentene: En utfordring (grupper)
3. YOUCAT for Kids: En gjennomgang av relevante spørsmål og svar
4. 4a: Sakramentene og kirkerommet ELLER (4b)
 4b: Et brettspill med sakramentene (R)
5. Avsluttende bønn/sang

   **Du trenger:**

* Helgener i Den katolske kirke (kateketens ressurs): [Den katolske kirkes helgener — Den katolske kirke](https://www.katolsk.no/biografier/historisk/helgener)
* Skrivesaker
* YOUCAT for Kids
* Et kirkerom (4a)
* (Til 4b) Brettspill om sakramentene: “Livet med Gud” (Den er foreløpig kun på engelsk, men vil mest sannsynlig komme på norsk om ikke så lenge): <https://youcat.org/wp-content/uploads/2023/07/Board_Game-64-109-A4-eng.pdf>
* Evt. en lek fra Lekebanken på blilys.no: <https://blilys.no/katekese/youcat-for-kids-4-7-klasse/>

**Gjennomføringen av økten**

1. **Opprop med helgennavn, en oppgave å ta med hjem, og litt repetisjon**
Det er fint med litt variasjon og at man overrasker med noe som er litt annerledes. Til det som kommer nå, må du kanskje gjøre litt forarbeid: Når du roper opp navnene denne gangen, så gi hvert barn et helgennavn (et navn de får etter fornavnet sitt). Det er her forhåndsarbeidet kommer inn: Det kan være lurt å på forhånd ha bestemt seg for hvilket helgennavn hver av dem skal få. Du bør velge noen helgener med historier som de lett kan forholde seg til.

**Til neste gang kan de få en oppgave**: å finne ut *hvem* denne helgenen er som du har «oppkalt» dem etter. Det kan være lurt å gi dem mulighet til å kontakte deg skulle de trenge hjelp til å finne informasjon om sin helgen. Da er det tryggest at det går gjennom de foresatte, slik at du unngår direkte kontakt med barna over SMS eller e-post. Slikt kan lett føre til misforståelser i våre dager. Hvis barna har lyst, kan de gjerne velge navnet til en annen helgen til neste samling. Men, da må de lese litt om den helgenen de har tatt navnet til, slik at de kan forklare hvorfor de ønsket å ta dette navnet som sitt helgennavn.

Før dere beveger dere over i et nytt tema, nemlig om sakramentene, kan det være lurt å spørre om hva de husker av det dere har gjennomgått og gjort/snakket om så langt i katekesen dette året. Hjelp dem litt her. Pass på å rose mye og å ikke si at noe er helt feil. Det at de har deltatt i denne samtalen er i seg selv verd å rose.

1. **En utfordring: Hvilke hellige møter (altså sakramenter) har vi, og hva betyr de?**

Start med å stille følgende spørsmål i plenum:

* Hva er et sakrament? Hva betyr ordet?

Kanskje kommer noen frem til svaret. Kanskje må du dele riktig svar med dem. Det er viktig å aldri la dem føle de har svart helt feil, selv om svaret ikke nødvendigvis er (helt) riktig. Her handler det om hvordan vi mottar deres svarforslag. Istedenfor så si slike ting som «Nei. Det var feil.» Eller «Feil svar.», eller «Det stemmer ikke.», kan man si slikt som «Det var et interessant forslag! La oss høre om andre tenker det samme …». Eller «Det er har jeg ikke tenkt på før. Gode tanker der!» Kanskje også «Oj! Det var en ny vri. Hold den tanken.»

Det finnes en mengde lignende måter å gi respons på slik at man unngår negative tilbakemeldinger til barna.

**Svar:**
Et sakrament er en hellig handling, og med *hellige* mener vi at det er noe Gud tar del i. Man kan gjerne kalle et sakrament for *et hellig møte –* eller *et møtepunkt –* med Gud.

Sett nå barn sammen i grupper eller par. De vil kanskje trenge noe å skrive på og med. Målet er at de (i gruppene sine) skriver ned de syv sakramentene (uten at du har sagt at det er syv, for øvrig), og så forklarer de kort hva hvert sakrament går ut på/betyr. Med andre ord: Hva er de 7 (syv) møtene med Gud, og hva skjer i hvert av disse hellige møtene?

Til slutt kan hver gruppe dele det de har kommet fremt til. Svarene vil dere få når dere gjennomgår punkt 3.

1. **Sakramentene i YOUCAT for Kids**

Nå kan det være at noen av barna (kanskje alle?) har gjennomgått det som står i boka både en og to ganger tidligere. Det viktigste denne gangen blir å få med alle barna på hva alle sakramentene er og betyr. Dere kan bruke boka til dette, selv om det blir litt repetisjon for noen.

**På blilys.no ligger en ressurs til gjennomgangen av** **sakramentene** i denne økten, og her er det spesielt noen av spørsmålene som får mye oppmerksomhet. Bruk gjerne dette ressursarket.

1. **4a: Sakramentene og Kirkerommet**

Det er lurt å planlegge at dere har kirken/et kirkerom tilgjengelig før dere gjennomfører denne økten, for det siste punktet her fungerer dårlig hvis man ikke sitter inne i en katolsk kirke.

Gå inn i kirken. Del dem gjerne i grupper, og be gruppen bli enige (innad i hver gruppe) om hvilke av sakramentene vi kan feire i kirken og hvilke som ikke (nødvendigvis) feires/gjennomføres i en kirke.

Foreslå for dem at de inkluderer gjenstander/møbler i kirken i sine forklaringer.

Til slutt kan dere snakke litt (igjen) om sykesalvingen og skriftemålet. Den første av disse, nemlig sykesalvingen, foregår som regel aldri i kirken (heller hjemme hos noen, på sykehus eller på aldershjem). Så er det skriftemålet som veldig ofte foregår i en skriftestol inne i et kirkerom, men dette kan også foregå andre steder.

 **4b: Brettspillet «Livet med Gud» (R)**

I nettressursene ligger det et brettspill om sakramentene. Det er ikke sikkert du både rekker å gå i kirken *og* å spillet dette spillet, derfor har vi kalt det 4a og 4b, så kan du gjøre et valg. Det er ellers ingen ting i veien for å gjøre begge deler (4a og 4b) hvis dere har tid 😊.

1. **Forslag til avsluttende bønn eller sang**

Hvis det passer slik og dere har tid, be gjerne en Hill deg, Maria (evt. foran Mariastatuen i kirken) og syng eller lytt til Hør min bønn, Maria (Adoremus # 172).

**NB!** Til denne økten har vi ikke lagt inn noe forslag til lek. Hvis du spiller brettspillet, så kanskje det dekker behovet for «noe gøy/artig». Du får vurdere om du bør leke noe (og om du har tid til det). På blilys.no (under YOUCAT for Kids) har du kanskje sett at vi har noe vi kaller en «Lekebank» der du kan finne mange forskjellige leker. Hent gjerne ut en lek herfra, eller du har egne leker du ønsker å bruke, leker som du ser barna liker. Kjør på😊